als_Latn dik_Latn sag_Latn
Në kuadër të agjendës së takimeve zyrtare në Maltë, me rastin e paraqitjes së Letrave Kredenciale, Ambasadorja Bitri pati një takim të veçantë me Kryetarin e Parlamentit të Republikës së Maltës, Anģlu Farrugia.
Pasi falenderoi për mikpritjen e ofruar kudo në Maltë, Ambasadorja Bitri dhe Kryetari i Parlamentit maltez bënë një vlerësim të përgjithshëm të marrëdhënieve dypalëshe duke ndarë idenë se dialogut dhe komunikimit të niveleve të larta mes dy vendeve duhet t’u jepet përmbajtje dhe thellësi në fushën ekonomike, sociale dhe atë kulturore.
Bitri falenderoi Kryeparlamentarin Farrugia për mbështetjen e pakursyer që Malta i ka dhënë dhe vazhdon t’i japë Shqipërisë në proceset e rritjes dhe forcimit të Shtetit të së Drejtës dhe të përparimit në procesin e integrimit në BE.
"Diplomacia parlamentare është një instrument që ndikon për dinamizimin e proceseve reformatore për një aderim më të shpejtë por edhe për një afrim dhe njohje më të afërt dhe më të thellë të dy shoqërive tona, ekonomive dhe kulturave të tyre", tha ambasadorja Bitri, duke propozuar edhe institucionalizimin e Grupit të miqësisë dypalëshe në të dy parlamentet tona.
Në fjalen e tij, kryetari Farrugia çmoi zhvillimet në Shqipëri, progresin që ajo ka bërë dhe rolin që ajo luan në rajonin e Ballkanit. Kam vizituar Shqipërinë së fundmi në shkurt të vitit 2016 si pjesëmarrës në Asamblenë Parlamentare të Mesdheut, që u mbajt në Shqipëri, tha ai.
Para pak kohësh kemi patur në Valletta deputete shqiptare të Komisionit të Jashtëm dhe të Komisionit të Integrimit, zonjat Dade dhe Bregu. Në takimet e mia në çdo rast kam rikonfirmuar mbështetjen e Maltës në rrugën e Shqipërisë drejt integrimit evropian, nënvozoi ai, ndërsa renditi edhe një varg aksionesh dhe ndërhyrjesh kooperimi, mbështetje dhe asistence që Malta ka kryer dhe vazhdon të kryej në Shqipëri në fushën e edukimit, arsimit, formimit profesional sa laik aq edhe fetar, si dhe në fushën e shëndetësisë.
Më tej u ndanë vlerësime mbi sfidat e përbashkëta, mbi gjeopolitikat ku Shqipëria dhe Malta përfshihen dhe ndërvaren, respektivisht në rajonin e Ballkanit dhe në Pellgun e Mesdheut.
als_Latn als_Latn als_Latn als_Latn als_Latn als_Latn als_Latn